b'\n_START_ARTICLE_\nStubber Kloster\n_START_PARAGRAPH_\nStubber kloster ligger p\xc3\xa5 en lille halv\xc3\xb8 p\xc3\xa5 vestbredden af Stubberg\xc3\xa5rd S\xc3\xb8 i Sevel Sogn, Holstebro Kommune. Det h\xc3\xb8rer til de jyske benediktinernonneklostre, og det n\xc3\xa6vnes f\xc3\xb8rste gang i 1268 som Claustrum Stubbetorp. Efter reformationen blev klosteret overtaget af kronen og i 1538 forlenes det til Iver Juel. Benediktiner-nonnerne fik lov til at blive boende og havde ret til at blive fors\xc3\xb8rget med n\xc3\xb8dvendige f\xc3\xb8devarer af lensmanden. Klosterarkivet skal v\xc3\xa6re forblevet p\xc3\xa5 stedet og f\xc3\xb8rst efter 1800 v\xc3\xa6re g\xc3\xa5et tabt ved vanr\xc3\xb8gt._NEWLINE_Den enlige klosterbygning, der er bevaret i dag, er en lille del af et oprindeligt st\xc3\xb8rre og firefl\xc3\xb8jet anl\xc3\xa6g. Den udgjorde den nordlige del af klosterets vestfl\xc3\xb8j. Det var oprindeligt en h\xc3\xb8jere bygning, formentlig to etager over k\xc3\xa6lderen. Det, vi ser i dag, er k\xc3\xa6lderetagen, som givet har fungeret som forr\xc3\xa5dsk\xc3\xa6lder, men n\xc3\xa6ppe som k\xc3\xb8kken._NEWLINE_De \xc3\xb8vrige bygninger er for en stor del nedrevet i 1800-tallet og tidligere._NEWLINE_Omr\xc3\xa5det omkring klosteret er en del af Natura 2000-omr\xc3\xa5de nr. 41 Hjelm Hede, Flynders\xc3\xb8 og Stubberg\xc3\xa5rd S\xc3\xb8, og en st\xc3\xb8rre naturfredning af Flynders\xc3\xb8, Stubberg\xc3\xa5rd S\xc3\xb8, Hjelm- og Hjerl Heder .'